钦定古今图书集成/明伦汇编/官常典/第596卷 > 《谢除成都转运表》唐·庚
## 钦定古今图书集成/明伦汇编/官常典/第596卷 > 《谢除成都转运表》唐·庚

岭表观风，已惭治效；坤维按漕，复玷宠灵。引组知荣，
抚襟增䩄。伏念臣单贫冷系，迂暗常才。虽怀许国之
孤忠，非有过人之奇节。偶缘冗宦，被遇先皇。擢任监
僚，猥承人乏。出分使指，益愧食浮。才自脱于殿刑，蔑
可书之最目。谬膺涣渥，重忝皇华。鼠能已尽于五穷，
铅刀何堪于再割。鸿恩未报，俄惊重鼎之成；濬哲肇
兴，尚念遗簪之旧，遂容尸素，未即弃捐。伏遇陛下至
健行天，大明出震，开并采兼收之路，隆太平极治之
基。至此冥顽，累蒙委寄，粹美未瞻于天日，狂私已佩
于丘山。敢不续短裨长，免祸为福。登车兴叹，虽微孟
博之才；叱驭遂行，姑励王尊之节。锱铢可效，糜粉为
期。